HU Az Európai Unió Hivatalos Lapja L 167/10

A BIZOTTSÁG (EU) 2015/1040 RENDELETE

(2015. június 30.)

a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található azoxisztrobin, dimoxistrobin, fluroxipir, metoxifenozid, metrafenon, oxadiargil és tribenuron maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A dimoxistrobin és a metrafenon tekintetében a 396/2005/EK rendelet III. mellékletének A. része maradékanyag-határértékeket (a továbbiakban: MRL-ek) állapított meg. A azoxisztrobin, a fluroxipir, a metoxifenozid, az oxadiargil és a tribenuron tekintetében a 396/2005/EK rendelet II. melléklete és III. mellékletének B. része határozott meg MRL-eket.

(2) Az azoxisztrobin tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt (2) adott ki. A Hatóság a mandula, a paradió/brazil dió, a kesu/kesudió, a gesztenye, a kókuszdió, a mogyoró, az ausztráliai mogyoró/makadámdió, a pekándió, a fenyőmag, a dió, a spárga, a szemes kukorica, a kávébab, a gyógynövényteák (szárított gyökerek), a cukorrépa (gyökér) és a cikóriagyökér tekintetében az MRL-ek csökkentését javasolta. Más termékek vonatkozásában a jelenlegi MRL-ek emelését vagy változatlanul hagyását ajánlotta. A Hatóság arra a következtetésre jutott, hogy a galambbegysaláta, az endívia (széles levelű batáviai endívia), a kerti zsázsa/közönséges borbálafű, a borsmustár, a rukkola, a vörös mustár, a káposztafélék levele és hajtása, a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a baromfi izom-, zsír-, májszövetei, a tehéntej, a juhtej és a kecsketej,valamint a madártojások tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(3) Az árpában, a kávébabban, a zabban, a burgonyában és a cirokban található azoxisztrobin tekintetében a Codex Alimentarius Bizottság (CAC) (3)„Codex MRL”-eket (a továbbiakban: CXL-ek) fogadott el. Mivel a Codex Alimentarius Bizottság által megállapított MRL-eket (a továbbiakban: CXL-ek) a Hatóság aktualizált értékelése támasztja alá, helyénvaló figyelembe venni őket, azon CXL-ek kivételével, amelyek nem biztonságosak az unióbeli fogyasztók számára, és amelyek vonatkozásában az Unió fenntartást (4) jelentett be a Codex Alimentarius Bizottságnak.

(4) A dimoxistrobin tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt (5) adott ki. A Hatóság a maradékanyag meghatározásának módosítását, valamint a szemes búza tekintetében az MRL-ek csökkentését javasolta. Más termékek vonatkozásában a jelenlegi MRL-ek változatlanul hagyását szorgalmazta. A Hatóság megállapította, hogy a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a tehéntej, a juhtej és a kecsketej tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(5) A fluroxipir tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt (6) adott ki. A Hatóság a maradékanyag meghatározásának módosítását javasolta. A Hatóság megállapította, hogy az alma, a fokhagyma, a vöröshagyma, a salotta/mogyoróhagyma, a kakukkfű, a póréhagyma, a szemes árpa, a szemes kukorica, a szemes rozs, a szemes cirok, a szemes búza, a gyógynövényteák (virág), a cukornád, a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a tehéntej, a juhtej és a kecsketej tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság arra a következtetésre jutott, hogy a citrusfélék, az étkezési olajbogyó és az olajkinyerésre szánt olajbogyó tekintetében meghatározott MRL-ek vonatkozásában egyes információk nem álltak rendelkezésre, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani.

(6) A metoxifenozid tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt (7) adott ki. A Hatóság a (száraz) bab és a földimogyoró/amerikai mogyoró esetében az MRL-ek csökkentését ajánlotta. Más termékek vonatkozásában a jelenlegi MRL-ek emelését vagy változatlanul hagyását ajánlotta. A Hatóság arra a következtetésre jutott, hogy a padlizsán, a sertés izom-, zsír-, máj- és veseszövetei, a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a baromfi izom-, zsír- és májszövetei, a tehéntej, a juhtej, a kecsketej, valamint a madártojások tekintetében meghatározott MRL-ek vonatkozásában egyes információk nem álltak rendelkezésre, ezért a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a narancs, a mandarin és a szemes kukorica tekintetében meghatározott MRL-ekkel kapcsolatban nem állt rendelkezésre információ, ezért a kockázatkezelők részéről további vizsgálatra van szükség. A szemes kukoricára vonatkozó MRL-eket ezért a kimutatási határértéknek megfelelő értéken kell megállapítani. A narancs és a mandarin tekintetében a Hatóság véleményének (8) benyújtását követően CXL-ek kerültek elfogadásra. Az érintett termékekre vonatkozóan a 396/2005/EK rendeletben meghatározott jelenlegi MRL-ek tükrözik az említett CXL-eket. A narancsra és mandarinra vonatkozó MRL-eket ezért nem kell módosítani.

(7) A metrafenon tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt (9) adott ki. A Hatóság a maradékanyag meghatározásának módosítását, valamint a szemes búza és a szemes rozs tekintetében az MRL-ek csökkentését javasolta. Más termékek vonatkozásában a jelenlegi MRL-ek emelését vagy változatlanul hagyását ajánlotta. A Hatóság megállapította, hogy a padlizsán tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. A padlizsán tekintetében a Hatóság az említett MRL-re vonatkozó korábbi véleményt (10) nyújtott be. Indokoltnak tűnik figyelembe venni az említett véleményben alkalmazott arányossági megközelítést. A Hatóság megállapította, hogy a szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a tehéntej, a juhtej és a kecsketej tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani.

(8) A 823/2012/EU bizottsági rendelet (11) értelmében az oxadiargil jóváhagyása 2014. március 31-én lejárt. Valamennyi, az oxadiargil hatóanyagot tartalmazó növényvédő szerre vonatkozó érvényes engedély visszavonásra került, a türelmi időszak pedig legkésőbb 2015. szeptember 30-án lejár. A 396/2005/EK rendelet 14. cikke (1) bekezdésével összefüggésben értelmezett 17. cikkének megfelelően az említett a hatóanyagra vonatkozó, a II. és a III. mellékletben található MRL-eket el kell hagyni. A fentiek nem alkalmazandók a Codex Alimentarius Bizottság által megállapított azon MRL-ekre (CXL-ek), amelyeket harmadik országbeli alkalmazások alapján állapítottak meg, feltéve, hogy a szóban forgó MRL-ek a fogyasztók biztonsága szempontjából elfogadhatók. Nem alkalmazandók továbbá olyan esetekben, amikor az MRL-eket konkrétan import tűréshatárként határozták meg.

(9) A tribenuron tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt (12) adott ki. A Hatóság a jelenleg érvényes MRL-ek megtartását ajánlotta.

(10) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL, az MRL-eket az adott kimutatási határértéknek megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(11) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határértékeket kell megállapítani.

(12) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(13) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(14) Az 396/2005/EK rendeletet ezért ennek megfelelően módosítani kell.

(15) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(16) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(17) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

Azon termékekre, amelyeket 2016. január 20. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. január 21-től kell alkalmazni. A melléklet 1c. és 3. pontját azonban 2015. október 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2015. június 30-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: Review of the existing maximum residue levels (MRLs) for azoxystrobin according to Article 12 of Regulation (EC) No 396/2005 (Az azoxisztrobin maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 11(12):3497. [97. o.].

(3) A peszticid-szermaradékokkal foglalkozó Codex-bizottság jelentései itt érhetők el: http://www.codexalimentarius.org/download/report/917/REP14_PRe.pdf Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). 37. ülés, II. és III. függelék. Genf, Svájc, 2014. július 14–18.

(4) Scientific support for preparing a EU position for the 46th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 46. ülésén képviselendő uniós álláspont előkészítéséhez). EFSA Journal 2014;12(7):3737 [182. o.]. doi:10.2903/j.efsa.2014.3737.

(5) Európai Élelmiszerbiztonsági Hatóság: Review of the existing maximum residue levels (MRLs) for dimoxystrobin according to Article 12 of Regulation (EC) No 396/2005 (A dimoxistrobin maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 11(11):3464. [41. o.].

(6) Európai Élelmiszerbiztonsági Hatóság: Review of the existing maximum residue levels (MRLs) for fluroxypyr according to Article 12 of Regulation (EC) No 396/2005 (A fluroxipir maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2013; 11(12):3495. [49. o.].

(7) Európai Élelmiszerbiztonsági Hatóság: Review of the existing maximum residue levels (MRLs) for methoxyfenozide according to Article 12 of Regulation (EC) No 396/2005 (A metoxifenozid maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2014; 12(1):3509. [68. o.].

(8) A Bizottság 2014. május 5-i 491/2014/EU rendelete a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található ametoktradin, azoxisztrobin, cikloxidim, ciflutrin, dinotefurán, fenbukonazol, fenvalerát, fludioxonil, fluopiram, flutriafol, fluxapiroxád, glufozinát-ammónium, imidakloprid, indoxakarb, MCPA, metoxifenozid, pentiopirád, spinetoram és trifloxistrobin maradékanyag-határértéke tekintetében történő módosításáról (HL L 146., 2014.5.16., 1. o.).

(9) Európai Élelmiszerbiztonsági Hatóság: Review of the existing maximum residue levels (MRLs) for metrafenone according to Article 12 of Regulation (EC) No 396/2005 (A metrafenon maradékanyag-határértékeinek a 396/2005/EK rendelet 12. cikke szerinti felülvizsgálata). The EFSA Journal 2013; 11(12):3498. [43 o.].

(10) Európai Élelmiszerbiztonsági Hatóság: Modification of the existing MRLs for metrafenone in various crops (A metrafenon egyes terményekre vonatkozó jelenlegi MRL-jének módosításáról). The EFSA Journal 2013; 11(1):3075. [30 o.].

(11) A Bizottság 2012. szeptember 14-i 823/2012/EU rendelete az 540/2011/EU végrehajtási rendelettől a 2,4-DB, benzoesav, béta-ciflutrin, karfentrazon-etil, Coniothyrium minitans CON/M/91-08 törzs (DSM 9660), ciazofamid, ciflutrin, deltametrin, dimeténamid-P, etofumeszát, etoxiszulfuron, fenamidon, flazaszulfuron, flufenacet, flurtamon, foramszulfuron, fosztiazát, imazamox, jódszulfuron, iprodion, izoxaflutol, linuron, malein-hidrazid, mekoprop, mekoprop-P, mezoszulfuron, mezotrion, oxadiargil, oxaszulfuron, pendimetalin, pikoxistrobin, propikonazol, propineb, propoxikarbazon, propizamid, piraklostrobin, sziltiofam, trifloxistrobin, warfarin és zoxamid hatóanyagok jóváhagyásának lejárati időpontja tekintetében való eltérésről (HL L 250., 2012.9.15., 13. o.).

(12) Európai Élelmiszerbiztonsági Hatóság: Review of the existing maximum residue levels (MRLs) for tribenuron according to Article 12 of Regulation (EC) No 396/2005 (A tribenuron maradékanyag-határértékeinek a 396/2005/EK rendelet 12. cikke szerinti felülvizsgálata). The EFSA Journal 2013; 11(11):3457. [32 o.].